У межах праекта “Арт-Беларусь” праведзена больш чым дзесяць мастацкіх выстаў, у тым ліку перасоўных. З каштоўнай калекцыяй банка маглі пазнаёміцца не толькі мінчане, але і жыхары Гомеля, Віцебска, Брэста, Гродна і іншых гарадоў. Аднак да гэтага часу ў карцін не было сталага дому, у які б былі адчынены дзверы для шырокага кола наведвальнікаў. Такім домам стала галерэя ў Палацы мастацтваў. Плануецца, што тут будуць не толькі выстаўляцца карціны, але таксама чытацца адукацыйныя лекцыі, прэзентавацца фільмы, праводзіцца дыскусіі і гэтак далей. Паколькі галерэя прызвана далучыць да нацыянальнай культуры ў першую чаргу маладое пакаленне, у ёй прадугледжаны і максімальны інтэрактыў — ад бясплатнага Wi-Fi да ратацыі калекцыі ў залежнасці ад каментарыяў і колькасці сэлфі з работамі майстроў.